《高阳台 寄蓉舫夫心》
清代·叶璧华

蝶翅花牵，莺梭柳织，韶光转眼心惊。几曲雕阑，曾经翠袖同凭。

心规并作离声苦，更销魂、风雨长亭。盼斜阳、帽影鞭丝，一抹山青。

如今回首西堂路，又燕僝莺僽，春晓花萦。湖海吟身，那堪蓬梗飘零。

何时重刻红窗烛，漾茶烟、小倚云屏。再休题、封侯佳话，锦片前程。

作者简介：1841-1915，字润生，别字婉仙，客家人，嘉应白渡堡（今梅县丙村镇）卢陵乡人，自号古香阁主人。是清末民初岭东著名女诗人、教育家。与大埔范荑香、嘉应黎玉珍并称“晚清粤东三大女诗人”，著有《古香阁诗集》2卷。